# Guirionéeu ag er Religion/Chapistr 50

| ◄ Ag er sourci de bêllat doh er bed. | A zeverranceu er bed. | Ag er filageu.  ► |
Mar en dès dobér ur hrechén ag un deverrance benac, ean e zeli er hemér revé Doué ; mæs er banquetteu saffarus, en hoarieu hemb achimant, er hrolieu, er festeu, péré e zou deverranceu stanquan er bed, hàg ind e zou revé volanté Doué ? Puar articl peré e houlen bout sellet erhat.
I. Er banquetteu : Permettet-é rein mar-a-brèd, mar-a-leign, revé er rang hag er gondition ; en honestis hag er garanté e houlen quement-cé é mar-a-gours. Hur Salvér e yas ean-memb de bredein de dy Simon er pharisién, de dy Zaché ha de hani Maheu. Mæs er leigneu-zé e zeli bout réglet mad ha ne zeliant quet donnèt rai liès.
Er predeu bras ha groeit liès e zou ur scossel dangerus eid en honestis hag en dampérance ; liès é larér én-hai er péh ne vehé quet bet caret chongeal ar yun. Diæz-é hum réglein én-hai revé er péh e houlen en dampérance hag er religion : en inean e zou goah a rai a vâgadur e hrér d’er horv ; er galon hum daul d’ur joé digampen ; ancoéhat e hrér en Eutru Doué ; scandalisein e hrér er beurerion péré e varhue guet en nan, épad ma hès réral péré e guemér mui eid er requis ; ancoéhat e hrér én-hai en honestis hag er salvedigueah ; gobér e hrér gueu doh er yehaid ; hastein e hrér cours er marhue. Revé er péh e lar er proverb : « Er gourmandis hag er chervad en dès lahet mui a dud eid er sabr. É contrel, er règlemant hag en abstinance e asten er vuhé. »
II. En hoarieu. Lezel e hrér guet er vugalé en hoarieu hag en deverranceu jaugeabl doh ou ouaid ; mæs ne jauge quet doh tud péré e dremein ou amzér én arrouaredigueah larèt en ou dès d’hobér a hoarieu eit discùéh ou horv hag ou spered, a p’en dé ou buhé un deverrance hemb fin, é impléein én hoari un amzér péhani n’en dès reit Doué dehai nameit aveit labourat hag hum salvein.
Gùéharal en dud é carg ag er guér a Rom, eid inourein mimoér ur vadam vras, e hras seuel dehi ur statu guet ur gueguil doh hé hosté, eit discoein penaus ne dremeiné quet hé amzér é hoari nag é crol, mæs é campennein erhat hé zyegueah. Hi hum sourcié a labourieu jaugeabl doh hé nerh hag hé stad, eit disquein d’er merhèd ag er rangueu ihuel penaus ou inouraplan sourci e zou campen erhat ou zy, cass en adoué hag er hourhèd. Er ré zé-é el labour e ra er Spered-Santel d’er voès courajus.
Mæs én amzér-men, pe vehé sàuet statuyeu d’er merhèd dibrès, ret e vehé ou discoein é clasq er braguerisseu, crolleu ha bobance. Un discùéh hag un deverrance benac e jauge doh tud e studi hag e labour, ou spered, doh er ré e gommance seuel a glinhuèd, un hoari honest benac péhani e hra vad d’er spered ha memb d’er horv. En hoarieu dorn ne jaugeant quet doh tud ræsonnabl. Hoariet ur bèr amzér, hemb argand pé ahoel ne laquet quet jamæs calz. Un hoari diar hoant de hounit, pé e zalh er spered, n’en dé quet mui un hoari, mæs ur boén.
Chetui azé er régleu e héli en dud aviset ; mæs distér-é en nombr ag er ré e zalh doh-t-hai. Hoari e hrér pêl-amzér ; hoari e hrér hemb gout pegours achihue ; hoari e hrér dré hoant de hounit, ha diar en dra-zé guet a drous hag a gaz ! Quement-cé en dès groeit d’un dén abil larèt, penaus en hoarierion bras e zou carguet a vinceu. Chetui amen un daulen ag ou disordreu :
Ind e zou diavis, hag ar un taul dé pé un taul carten, disquèntet erhoalh-ind eit lacat rah ou danné. Ind e zou orgueillus, hag ind hum foënhue é larèt é houyant quement hoari-zou, hag a pe houniant é mant hemb méh doh hum vannein ind-memb. lnd e zou avaricius, hag en hoant de hounit ou laq d’hum chervige ag er fausoni hag ag en drompereah. Ind e zou ivius ; né huélant meit guet caz bonheur er réral, ha guet poén é clasquant cuéh en néhance hag er chagrin e zou én ou halon.
Gùéhieu, aral, calet a bèn mé mant ; ne vennant na torr na pléguein. Taulet-ind d’er golér hag ind e gounar betag en disespoér ; ind e vlasfém hag hum guemér doh Doué a pe gollant ; diléal ha lairon, ind e zispign én hoarieu er péh e zeliant d’ou nessan, pé er péh ou dès scrappet doh ou fameil, pé queméret é prest guet en dud vad ; anfin, credein e hrant é ma en ol é clasq ou zrompein, ha rac-cé ne houlennant meit tabut, trous, saffar ha chican. Chetui lod ag er goal-deicheu péré, gùéh-t’er-huéh, pé ar un dro, e laca ou halon de verhuein.
Jérémi, er profæt santel-zé, hag er verh pur Sara, prièd Tobi, eid en devout misericord guet Doué, e laré : « Men Doué, hui e houér penaus n’en d’on quet bet biscoah é compagnoneah en hoarierion. »
Penaus é vehé ér stad de gonz doh Doué un dén péhani e lam ag en hoari guet ur gousciance burtellet guet quement a fal deicheu ? Penaus é huannadehé-ean ar stad é inean, ean péhani e zispris chongeal é quement-cé hag hum grèd divlam ?
N’en dé quet hoah rah : hà penaus é hellér cavouèt vertu erbet é unan n’en dès quin chonge meit a hoari ? Dibatiant, un nitra el laca é colér ; lan a orgueii hag a istim aveit-hou é hunan, ean e gav guet-hou é ma perpet er ræson én tu guet-hou, ha jamæs er gueu ; hemb régl nac honestis, en distérran conz e gleu énep dehou el laca de saillein ; yein-sclas doh Doué ha doh en devotion, ne bréz quet donnèt d’en officeu ag en Ilis. Doué revirou ma vou respettet er burtæt én hoarieu, ha ne vou cleuet na gùélet én-hai nitra énep d’en honestis. Én ur guir, hemb sourci ag é zevérieu, un hoariour e ancoéha é dud, é affærieu, er sacremanteu hag é salvedigueah.
Ma ne mès er garanté, e laré sant Paul, n’en d’on nitra. Un dén taulet d’en hoarieu n’en dès chet memb ur squæd ag er vertu-cé. N’en dès chet a garanté eid é voès nac eid é vugalé, péré en dès taulet é misér dré m’en dé perpet é chonge guet en hoari ; hemb caranté eid é bar péhani, e zesirehé peurrat ha memb revinein ; hemb caranté eid en dud youanq péré e amoêd eid ou zennein d’en hoari hag ou lacat dré guement-cé de zispligein d’ou hérent ; hemb caranté doh er peur de béhani é refus ul liard ; anfin, hemb caranté doh-t-hou é hunan, n’en dé quet calz é poén ag é yehaid nac a é inean, meit m’en devou é bligeadur ha ma houniou argand.
Oh ! péguement é teliér dougein en inclination-zé eid en hoarieu ; hag er péh e zeli hul lacat d’hi dougein hoah mui, e zou en disordreu e stleige ar hé lerh ; n’hum gorrigér el liessan a nehi, meit goudé bout revinet pé en dout revinet er réral, ha liès er gousciance carguet ag un nivér a restitutioneu !
1° N’hum lausquein quet de vout gouniet dré er garanté rai vras doh en hoarieu. — 2°Ne hoariein quet calz, ha hoah perpet hoarieu mad, ha jamæs hoarieu dorn péré e hellehé bout dangerus eid er vertu. — Men Doué, reit-t’ein er græce de vout perpet réglet ém deverranceu, ma hum zalhein én-hai guet avistèd, ha ma lamein perpet a nehai hemb hou ç’offancein.